Der er lang vej endnu. Det mener virksomhedsrådgiver Kenneth Rønfeldt fra LandboNord. For der er næsten 1000 minkavlere, der lige nu står og venter på at få erstatning, efter de var tvunget til at slå alle deres mink ned i 2020 i forbindelse med corona. Men der er kun 25 minkavlere, der indtil videre haft besøg af taksationskommissionen, der skal vurdere, hvilken erstatning minkavlere er berettiget til. - Vi er rigtig glade for, at arbejdet er kommet i gang. Men jeg vidste selv på forhånd, at det ikke lige ville være ordnet på 14 dage, siger Kenneth Rønfeldt, der ikke tør at gætte på, hvornår alle minkavlere har fået deres erstatning. Hjælper i en meget svær situation LandboNord er en rådgivningsvirksomhed og forening på samme tid. Kenneth Rønfeldt og hans kollegaer har et ansvar for at hjælpe minkavlerne i den svære situation, de står i, og når taksationskommissionen kommer på besøg, har minkavlerne mulighed for at tage LandboNord med. Og det har alle 25 minkavlere valgt at gøre indtil videre. - Vi hjælper dem, så godt som vi kan. De står i en meget svær følelsesmæssig situation, og det har de gjort meget længe, og de har fået fjernet noget fra sig, som man ikke kan erstatte, siger Kenneth Rønfeldt. Forventer en retfærdig fordeling Det er et historisk stort beløb, der skal fordeles mellem minkavlerne og følgeerhvervene. I januar 2021 blev et bredt flertal i folketinget enige om at afsætte næsten 19 milliarder kroner i erstatning til dem. Kenneth Rønfeldt har en klar forventning om, at de penge bliver fordelt retfærdigt, og han har en stor tiltro til myndighedernes arbejde. - Jeg forventer, at alt går, som det skal, og jeg tror, at vi alle har en interesse i, at myndighederne lander erstatningerne rigtigt, siger virksomhedsrådgiveren. Arbejdet glider Der er allerede udbetalt tre milliarder kroner for udbetalt skind, arbejdsløn og tempobonus, men der er stadig mange penge, der skal fordeles. Taksationskommissionen vurderer alt lige fra maskiner til minkbure, og indtil videre er arbejdet med kommissionen gået gnidningsfrit, fortæller virksomhedsrådgiveren. - Vi har haft en god, formel samtale. De har lyttet til os. Vi er kommet med vores kommentarer, og oven på vores oplæg til erstatningerne, afventer vi deres svar. Det er vi spændte på, siger Kenneth Rønfeldt. Han regner med, at de første 25 minkavlere får svar fra kommissionen i september. Se hele TV2 Nords historie her:
Rådgiver Kenneth Rønfeldt har en stor tiltro til myndighedernes arbejde. Han tror på, at minkavlernes erstatninger bliver fordelt retfærdigt.